Viking stadion

Historie

Viking hadde i mange år ønsket seg et nytt og mer moderne fotballstadion, enten ved å bygge ut Stavanger stadion på Eiganes som hadde vært klubbens hjemmebane siden klubben ble stiftet eller å bygge et helt nytt anlegg et annet sted. Etter mange og lange diskusjoner falt det geografiske valget på Jåttåvågen i Hinna bydel. Viking FK fikk gratis tomt av Stavanger kommune, sammen med 50 millioner kroner i startkapital. Byggeperioden varte fra april 2003 til mai 2004. Åpningskampen ble arrangert 1. mai 2004 da Viking spilte 1–1 i seriekamp mot Molde. Da stadionet ble åpnet var det utstyrt med kun sitteplasser, gass-varmelamper i taket og ellers moderne fasiliteter. På grunn av en betydelig økning i antall tilskuere, ble Viking stadion i flere etapper utvidet til en kapasitet på 16 600 tilskuere. Før 2006-sesongen fikk klubben blant annet installert 1 000 nye seter som en ny rad øverst på stadion. 
Det ble i 2009 lansert planer om å bygge ut stadionet på grunn av kapasitetsmangel og økt publikumsinteresse. NFF kom med en forespørsel om Viking og Stavanger om de  ønsket å være med på en eventuell søknad om EM i fotball i 2016 (i Norge og Sverige). UEFA krever minimum 30 000 sitteplasser for en EM-arena. Daværende styreleder i Viking, Ole Rugland, utelukket ikke en eventuell utvidelse av arenaen selv om det ikke skulle bli EM. Arkitekten har sagt at det er mulig å utvide stadion, og nå må man bare se på infrastruktur og ikke minst prisen for en stadionutvidelse. i 2011 gav UEFA ut en guide hvor Viking stadion ble brukt som ett av fem eksempler på anlegg av høy kvalitet. Den omfattende brosjyren er rettet mot alle involverte i byggingen av stadionanlegg, og dekker alle faser fra idé til åpningsseremoni. 
Til seriestarten 2012 ble det laget 500 ståplasser for Vikinghordene og satt opp to nye storskjermer, hvorav den ene er eliteseriens største storskjerm på hele 55 kvadratmeter. Etableringen av storskjermene medførte at det ble fjernet flere hundre stolseter som igjen reduserte kapasiteten på stadion.

Banefakta og fasiliteter

SR-Bank Arena har fra 2012 offisielt hatt en kapasitet på 16 300 tilskuere, hvorav 15 800 er sitteplasser og 500 er ståplasser. Den 16. mai 2014 i kampen mellom Viking og Sandnes Ulf var imidlertid tilskuertallet 16 508. Dette skyldes at det ble tatt i bruk flere ståplasser helt øverst på tribunene.  Over alle plassene er det ståltak og gass-varmelamper under taket. Stadionet er tilrettelagt for rullestolbrukere og har ellers moderne fasiliteter. Viking stadion har også VIP-områder på stadion, med plass til 1 040 VIP-gjester. Da Vikings nye hjemmearena sto klar i 2004, hadde klubben bygget 28 VIP-losjer. I 2006 ble antallet utvidet til totalt 39 losjer. Klubbens inntekter fra de 39 VIP-losjene i 2006 utgjorde alene 12 millioner kroner. Losjene tar i alt 420 gjester. 
Grunnareal på 1. etasje er ca. 22 000 kvadratmeter (fotavtrykk inkludert gressmate på ca. 10 000 kvadratmeter) I hele første etasje og hovedtribune 2/3/4 etasjer er innredet ca. 16 000 kvadratmeter til kontorer, VIP område, salgsboder og toaletter.
Til seriestarten 2012 fikk Viking to nye storskjerm (en på 55 kvadratmeter og en på 33 kvadratmeter), førstnevnte er eliteseriens største. Det er Viking hovedsponsor Lyse som betaler for skjermene og IT-bedriften Atea som er leverandør. TV Vest skal produsere bildene under og sendingen før kampene.
Stadionet er delt opp i 18 felt og har 22 rader, det er 10 ordinære innganger, 2 VIP-innganger, 2 baneinnganger, og det høyeste punktet er toppen av buen over TV-plattformen 22 meter over banen. Lysanlegget har en styrke på 1 400 lux. Banestørrelsen er 105 x 68 meter. Før 2018 sesongen ble gressbanen byttet ut med kunstgress.

Konserter

Arenaen blir også brukt til storkonserter, noe som har gitt Stavanger en helt ny mulighet til å få store artister til byen. Blant artistene som har besøkt Viking stadion er Bryan Adams, R.E.M., Sissel Kyrkjebø, Plácido Domingo, Roger Waters fra Pink Floyd, Bob Dylan, Mods, Robbie Williams, Kiss og Bon Jovi.

Området

Jærbanen går rett forbi SR-Bank Arena og i det ble opprettet en midlertidig stasjon her i 2004, Jåttå holdeplass. I sammenheng med utbyggingen av dobbeltsporet ble Jåttåvågen holdeplass opprettet og tatt i bruk fra 6. januar 2008. Holdeplassen og stadionet ligger ni km fra Stavanger og er det første elementet som er tatt i bruk på det nye dobbeltsporet Sandnes–Stavanger som er under anlegg. Det går også hurtigbåter og mange busser i forbindelse med kampene og konserter på stadion. På grunn av anleggsarbeid og få parkeringsplasser oppstår det ofte store køer i forbindelse med kampene.